作者:無名氏
標題:雙調・慶宣和
內容:太華峰高天地窄，翠滿雲臺。好打睡先生枕頭歸，去來，去來。七里灘邊古釣臺，老樹蒼苔。要聽漁樵話成敗，去來，去來。煙水茫茫東大海，望見逢萊。八個神仙肯拖戴，去來，去來。錦片桃花繞調開，流水天台。不見劉郎玉真怪，去來，去來。五柳莊頭陶令宅，大似彭澤。無限黃花有誰戴？去來，去來。花過清明也是客，客更傷懷。杜宇聲三更裡破窗外，去來，去來。捫月清江李太白，可惜高才。一步青山謝公宅，去來，去來。千畝青林七個客，無點塵埃。賣酒人家甕初開，去來，去來。投至侯門深似海，日轉千階。和尚在知他是缽盂在，去來，去來。充腹黃糧暖炕柴，送老山齋。枸杞茶甜如蕨薇菜，去來，去來。寄語寒窗老秀才，一經頭白。更等甚三年選場開？去來，去來。倚遍闌干十二曲，短嘆長吁。望斷行皋碧雲暮，幾聲，杜宇。暗想人生能幾何？枉了張羅。七十歲光陰五旬過，著甚不，快活！。